**November 22.**

*Egészségügyi alapellátás komplex fejlesztése Isaszegen*

Isaszeg Város Önkormányzata célzott pénzügyi támogatást nyert el a **Nemzetgazdasági Minisztérium** „Önkormányzati tulajdonú egészségügyi alapellátást nyújtó intézmények fejlesztésének támogatása Pest megyében” pályázatán. A vissza nem térítendő támogatás összege **188,78 millió forint.**

2018. október 29-én, Hatvani Miklós polgármester hivatalosan is átadta a kivitelező részére a munkaterületet. A részletes ütemtervet a projektcsapat az önkormányzaton belül vitatta meg és megtörténtek az első projektfázisok feladatainak egyeztetései. November folyamán megtörtént a tereprendezés, az alapkitűzés és megkezdődtek a meglévő épület bontási munkálatai.

A felújítás időszaka alatt folyamatosan tájékoztatjuk Isaszeg lakosságát a helyben szokásos módon az építési munkálatokról és a befejezés pontos időpontjáról.

**November 27.**

Az egészségügyi alapellátás fejlesztése Isaszegen projekt főbb elemei:

* a közel 60 éve létesült orvosi rendelő felújítása,
* a használaton kívüli szolgálati lakás rész átalakítása háziorvosi rendelővé,
* 2 háziorvosi rendelő kialakítása,
* meglévő épülethez közvetlenül kapcsolódó bővítményben 2 gyermekorvosi rendelő és 4 fős védőnői szolgálati helyiség építése,
* az új épületrészben 31 m2-es multifunkciós tér kialakítása kiszolgáló helyiségekkel, mely alkalmas preventív, oktató, szemléletformáló kiscsoportos lakossági tájékoztatásra,
* meglévő, elavult orvosi berendezések cseréje,
* orvosi eszközpark bővítése, új készülékek beszerzése lakossági szűrőprogram szolgáltatások bevezetéséhez (pl.: melanoma-, asztma szűrés),
* parkoló férőhelyek és akadálymentes parkolóférőhelyek létesítése.

**November 29.**

*Egészségközpont kicsinek és nagyoknak*

„Régóta szerette volna az Önkormányzat megvalósítani egy modern egészségügyi központ kialakítását, ahol az isaszegi lakosokat egy korszerű és megfelelően felszerelt épületben fogadhatják és kezelhetik az orvosok, védőnők.” – mondta el Hatvani Miklós, polgármester. Kiemelte a jövendőbeli központ preventív szerepét, ahol helyben valósíthatók meg az egészségügyi szűrések, sőt egy külön kialakított rész edukációs, lakossági tájékoztatásra is alkalmas lesz.

Az építkezés ideje alatt a **körzeti orvosi rendelő átmenetileg a Rákóczi u. 12. szám alatt található gyermekorvosi rendelőben működik**, mely eredeti funkciójából adódóan nem igényelt átalakítási munkálatokat.

„Reményeink szerint az új Egészségház a XXI.sz. kihívásainak megfelelő, új és korszerű létesítmény lesz. Mi már nagyon várjuk az átadását. Hatalmas előrelépés lesz minden várandós és kisgyermekes család számára, hogy az egészséges- és betegváró el lesz különítve egymástól és a mellékhelyiségek is külön lesznek. Ez higiénia és megelőzés szempontjából is nagyon fontos, és azt gondolom, hogy a családok, édesanyák is nyugodtabban jönnek majd hozzánk a gyerekekkel.” – mondta el Szilágyi Ildikó, védőnő.